蔡興兵曹謝曾秀才見和梅花詩復此韵爲謝
作者：趙鼎臣
朝代：宋

paragraphs: 詩如病疥歇復發，最忌春花與秋月。
袖中縮手苦禁之，技癢不堪時一掣。
彫肝琢腎神何苦，故令眼亂心愁絕。
我生酒外百無能，病不持盃被磨折。
暗香浮動正黄昏，獨坐悲歌唾壺缺。
粗官豈合賦梅花，冷撰不慚中允熱。
更煩屬和騁妍詞，句怯雖殊才調別。
見輪學斲三十年，十指淋漓漫流血。
忽逢匠扁過吾前，心悟微言口難說。
冥搜角逐遂經旬，不覺紛紛墮香雪。
尚堪火急醉其旁，卜夜直須令曉徹。